# 1

|  |  |
| --- | --- |
| Iekšlietu ministrija**IEKŠLIETU NOZARES STRATĒĢIJA 2023.-2027. GADAM**  | **RĪGA 2022** |

**Ievads**

Iekšlietu nozares stratēģija 2023.-2027. gadam (turpmāk – Nozares stratēģija) ir dokuments, kurā noteikti iekšlietu nozares pārraudzībā esošo politikas jomu prioritārie politikas mērķi un prioritārie horizontālie mērķi, to izpildi raksturojošie rezultatīvie rādītāji, rīcības virzieni un ar tiem saistītie galvenie uzdevumi noteikto mērķu sasniegšanai.

 Darbs pie Nozares stratēģijas tika uzsākts 2021. gada pavasarī. Par tās pamatu kalpo Iekšlietu nozares stratēģijas karte[[1]](#footnote-1), kura tika izstrādāta, pamatojoties uz iekšlietu nozares ārējās un iekšējās vides analīzi. Tā ietver politisko, sociālo, ekonomisko, tehnoloģisko u.c. faktoru izpēti[[2]](#footnote-2), saistošo politikas plānošanas dokumentu analīzi, nozares un iestāžu darbību raksturojošo datu apkopošanu un izvērtēšanu, sabiedrības un resora darbinieku aptaujas, konsultācijas ar politikas jomu ekspertiem un ārējās un iekšējās vides faktoru ietekmes analīzi uz nozari un iestādēm. Nozares stratēģija tika apspriesta un saskaņota Iekšlietu nozares attīstības padomes sēdē 2022. gada 25. martā.

Nozares stratēģijas vīzīja: Latvija ir droša un taisnīga valsts.

Nozares stratēģijas misija: mēs strādājam sabiedrības un valsts drošībai.

Nozares stratēģijas vērtības:

* taisnīgums,
* sadarbība,
* profesionalitāte,
* godprātība,
* uzticamība.

 Nozares stratēģija – tai skaitā vīzija, misija un vērtības - ir saistoša visai iekšlietu nozarei. Ministrija un tās padotībā esošās iestādes savas darbības stratēģijas 2023. – 2027. gadam izstrādā, nodrošinot kaskādi no Nozares stratēģijas.

Ministrija un tās padotībā esošās iestādes veido savas darbības stratēģijas patstāvīgi, vienlaikus nodrošinot saskaņotību ar Nozares stratēģiju. Kapitālsabiedrība, kurā Ministrija ir kapitālā daļu turētāja, plāno savu stratēģisko redzējumu saskaņā ar Nozares stratēģiju.

Lai nodrošinātu Eiropas Komisijas Strukturālo reformu atbalsta programmas projekta “Iekšlietu nozares iestāžu efektivitātes paaugstināšana” pirmā un trešā posma rekomendāciju ieviešanu, Ministrijas un tās padotībā esošo iestāžu darbības stratēģijas izstrādājamas, izmantojot līdzsvarotās vadības kartes metodi[[3]](#footnote-3).

Papildus jau minētajam Ministrijai un tās padotībā esošajām iestādēm savu darbības stratēģiju izstrādes procesā jāņem vērā Ministru kabineta 2022. gada 1. februāra instrukcijā Nr. 1 "Kārtība, kādā izstrādā un aktualizē institūcijas darbības stratēģiju un novērtē tās ieviešanu" noteiktais.

Nozares stratēģija ir strukturēta atbilstoši piecām iekšlietu nozares pārziņā esošajām politikas jomām, kā arī nosakot divus prioritāros horizontālos mērķus, kuri atbilstoši kompetencei ir saistoši gan Ministrijai, gan tās padotībā esošajām iestādēm. Minētās politikas jomas ir:

* Sabiedriskā kārtība un drošība;
* Valsts robežas drošība;
* Noziedzības novēršana un apkarošana;
* Civilā aizsardzība un katastrofu pārvaldīšana, ugunsdrošība, ugunsdzēsība, glābšana un vienotais ārkārtas palīdzības izsaukuma numurs «112»;
* Pilsonība, migrācija, iedzīvotāju uzskaite un personu apliecinoši dokumenti.

Papildus noteiktie iekšlietu nozares prioritārie horizontālie mērķi ir:

* Profesionāli, motivēti un uz attīstību orientēti nodarbinātie;
* Kvalitatīva darba vide.

# **Nozares ārējās un iekšējās vides raksturojums**

Iekšlietu nozares stratēģijas kartē un Nozares stratēģijā noteiktie prioritārie politikas mērķi un prioritārie horizontālie mērķi tika noteikti atbilstoši Ministrijas un tās padotībā esošo iestāžu veiktam ārējās un iekšējās vides faktoru izvērtējumam.

Analīzes mērķis bija konstatēt un novērtēt būtiskākos ārējās un iekšējās vides faktorus, kas konkrētā plānošanas perioda ietvaros ietekmēs iekšlietu nozarei saistošās politikas jomas un katras iestādes darbību. Nozares stratēģijā, kā arī Ministrijas un padotības iestāžu darbības stratēģijās paredzētie pasākumi tika noteikti, lai izmantotu nozares potenciālās iespējas un pašlaik esošās stiprās puses, kā arī lai novērstu potenciālos draudus un mazinātu vājo pušu negatīvo ietekmi uz iestāžu darbību.

Ārējās un iekšējās vides analīze tiek veikta par katru politikas jomu, izmantojot SVID[[4]](#footnote-4) un PESTEL[[5]](#footnote-5) metodes. Konstatētie ārējās un iekšējās vides faktori tika izvērtēti un prioritizēti atbilstoši to iestāšanās varbūtībai un potenciālajai ietekmei uz iekšlietu nozares politikas jomām vai iestādēm. Lai gan būtiskākais darbs ārējās un iekšējās analīzes izstrādē tiek veikts pirms Nozares stratēģijas izstrādes, analīzes rezultāti tiek pārskatīti un izvērtēti katru gadu pirms Nozares stratēģijas un Ministrijas un tās padotībā esošo iestāžu darbības stratēģiju aktualizācijas.

**Galvenie konstatēti ārējās un iekšējās vides faktori**



**Iespējas**

|  |  |
| --- | --- |
|  | **Iekšējās drošības nozīme strauji pieaug gan nacionālajā, gan Eiropas Savienības līmenī**, ņemot vērā globālos un vietēja mēroga izaicinājumus – Eiropas Savienības kaimiņvalstu nestabilitāte vai agresīvā ārpolitika, pieaugošās migrācijas un bēgļu plūsmas, organizētā noziedzība, klimata pārmaiņas. **Tas sniedz iespējas piesaistīt finansējumu un ārvalstu ekspertīzi lielu vietēja vai starptautiska mēroga projektu īstenošanai.** |
|  | Sagaidāms, ka **nākamajos gados iekšlietu nozares attīstības prioritātes krasi netiks mainītas**, ļaujot ilgtermiņā plānot un koncentrēt resursus un piesaistīt Eiropas Savienības fondu finansējumu nozares prioritāšu īstenošanai - infrastruktūras sakārtošana, izglītības sistēmas pilnveidošana, atalgojuma palielināšana, strukturālās reformas. |
|  | **Strauji attīstās jaunās tehnoloģijas, kas var tikt izmantotas iekšlietu nozares iestāžu efektivitātes un darba kvalitātes uzlabošanai**. Iekšējos procesus var uzlabot tādas jaunās tehnoloģijas kā 5G, mākslīgais intelekts, savstarpēji integrētas sistēmas un IT resursi, lielie dati, mākoņdatošana. Šos risinājumus ir iespējams ieviest, jo papildus nacionālajam finansējumam **Eiropas Atveseļošanās fonda ietvaros ir iespējams piesaistīt apjomīgus finanšu resursus valsts pārvaldes digitālajai transformācijai**. |

**Draudi**

|  |  |
| --- | --- |
|  | **Politiskā nestabilitāte Eiropas Savienības kaimiņvalstīs rada virkni apdraudējumu Latvijai**, it īpaši robežu drošības, nelikumīgas migrācijas, hibrīdo uzbrukumu un organizētās noziedzības jomās. Lielākie riski ir saistīti ar Krievijas politisko līderu agresīvo rīcību reģionālā un starptautiskā līmenī, tostarp uzsākto karu pret Ukrainu, kā arī kiberuzbrukumiem un dezinformācijas kampaņām, kas vērstas pret Eiropas Savienības un NATO dalībvalstīm. |
|  | **Ilgtermiņā Latvijai draud būtiska demogrāfiskās situācijas pasliktināšanās -** iedzīvotāju skaita samazinājums, sabiedrības novecošanās, lauku reģionu depopulācija. Tas apgrūtina jaunu darbinieku piesaisti, ierobežo efektīva un ekonomiska pakalpojuma nodrošināšanu visā Latvijā, kā arī akcentē jaunus iekšējās un ārējās drošības izaicinājumus. |
|  | **Augstais nabadzības, ienākumu nevienlīdzības līmenis, kā arī izglītības kvalitātes apsvērumi negatīvi ietekmē iekšējo drošību.** Kā galvenie riski, kas saistīti ar šiem faktoriem, gan īstermiņā, gan ilgtermiņā akcentējama pieaugošā noziedzība, ēnu ekonomika, kontrabanda, alkohola un narkotiku lietošana, ugunsdrošības standartu un prasību neievērošana. |
|  | **Strauja inflācija, kas īpaši palielina būvniecības un ēku uzturēšanas izmaksas, kā arī mazina nodarbināto reālo atalgojumu.** Ir būtiski riski, ka inflācija kavēs vai negatīvi ietekmēs iekšlietu nozares infrastruktūras attīstību. Patēriņa preču un energoresursu cenu inflācija negatīvi ietekmē arī nozarē nodarbināto reālos ienākumus, kuru vērtība krītas. Tam ir risks novest pie darba spēka aizplūšanas uz privāto sektoru, kas ir elastīgāks atalgojuma pielāgošanas ziņā. |
|  | **Pastāvīgi pieaug apdraudējums kibertelpā**, tostarp citu valstu atbalstītu kiberuzbrukumu iespējamība valsts iestādēm un kritiskajai infrastruktūrai. Arvien vairāk pieaug kibernoziedzība un citu nelegālu darbību veikšana interneta vidē vai izmantojot jaunās tehnoloģijas. |
|  | **Augsta sabiedrības neuzticība valsts pārvaldes iestādēm**, tostarp dezinformācijas un viltus ziņu rezultātā. Sabiedrības šķelšanās, radikalizācija un pieaugoša tolerance pret likumpārkāpumiem. |

**Stiprās puses**

|  |  |
| --- | --- |
|  | **Nodarbinātie ir lepni strādāt iekšlietu nozarē**. Tos motivē ne tikai atalgojums, bet arī misija un aicinājums veidot Latviju par drošu valsti, kam ir arī pozitīva ietekme uz nodarbināto sniegumu. |
|  | **Iekšlietu nozarē nodarbinātie saņem konkurētspējīgas sociālās garantijas,** tostarp veselības apdrošināšanu, izdienas pensijas, papildus atvaļinājuma dienas, piemaksas. Tas palīdz noturēt un motivēt nodarbinātos. |
|  | **Iekšlietu nozarē īstenotās strukturālās reformas**, lai nodrošinātu ērtāku, kvalitatīvāku un ekonomiskāku pakalpojumu iedzīvotājiem, uzlabotu plānošanas un rezultātu uzraudzības procesus, kā arī veicinātu iekšējo procesu digitalizāciju. |
|  | Vīzija par iekšlietu nozares infrastruktūras funkcionāli lietderīgu, ilgtspējīgu attīstību, tostarp izmantojot tipveida skiču projektus jaunu ugunsdzēsības depo un Valsts policijas iecirkņu ēku būvniecībai. Ir saņemts finansējums vairāku jaunu ugunsdzēsības depo un katastrofu pārvaldības centru būvniecībai, kuros plānots izvietot Ministrijas padotības iestāžu struktūrvienības un nepieciešamības gadījumā arī citu resoru iestādes. Tiek īstenoti un ir plānoti pasākumi ēku energoefektivitātes uzlabošanai, veicinot gandrīz nulles enerģijas patēriņa ēku būvniecību, un nekustamo īpašumu struktūras optimizēšanai, samazinot kopējo Ministrijas valdījumā un nomā esošo nekustamo īpašumu skaitu. |

**Vājās puses**

|  |  |
| --- | --- |
|  | **Dienestos un iestādēs trūkst nodarbināto, lai nodrošinātu kvalitatīvu un laicīgu funkciju izpildi**. Nekonkurētspējīgais atalgojums salīdzinājumā ar privāto sektoru apgrūtina iespējas piesaistīt un noturēt darbiniekus, palielinot personāla mainību un kaitējot institucionālajai atmiņai. |
|  | **Slikts infrastruktūras stāvoklis, jo īpaši Valsts policijā un Valsts ugunsdzēsības un glābšanas dienestā,** demotivē nodarbinātos, kaitē produktivitātei, ietekmē sabiedrībai sniegtā pakalpojuma kvalitāti un palielina personāla aizplūšanas risku. |
|  | **Problēmas mācību un profesionālās pilnveides jomās.** Lēns process profesionālās pilnveides jomā, kā arī jaunu mācību moduļu ieviešanā kadetiem. Novecojusi mācību infrastruktūra Valsts policijas koledžā un Ugunsdrošības un civilās aizsardzības koledžā, kas liedz pilnvērtīgi sagatavot jaunus nodarbinātos. |
|  | **Atsevišķu procesu vājā organizācija un harmonizācija.** Politikas un budžeta plānošanas procesu vājā sasaiste, neattīstītas snieguma novērtēšanas un iekšējās kontroles sistēmas, kā arī nepietiekoša iekšējā komunikācija un koordinācija. |

**Nozares stratēģijas prioritārie politikas mērķi**

Nozares stratēģijā ir noteikti prioritārie politikas un prioritārie horizontālie mērķi Ministrijai un tās padotībā esošajām iestādēm. Šo mērķu sasniegšanai ir noteikti konkrēti rīcības virzieni un galvenie veicamie uzdevumi[[6]](#footnote-6) laika posmā no 2023.-2027. gadam. Gan noteiktie mērķi, gan ar tiem saistītie rīcības virzieni un galvenie uzdevumi izriet no nozares ārējās un iekšējās vides analīzes. Rīcības virzieni un to ietvaros definētie galvenie uzdevumi lielākā detalizācijas pakāpē kaskadējas uz Ministrijas un tās padotībā esošo iestāžu darbības stratēģijām 2023.-2027. gadam.

**1. Sabiedriskā kārtība un drošība**

|  |  |  |
| --- | --- | --- |
| Prioritārais politikas mērķis | Galvenais rezultatīvais rādītājs | Rādītāju vērtības (prognoze) |
| **2021 (izpilde)** | **2023** | **2024** | **2025** | **2026** | **2027** |
| Uzlabot sabiedrisko kārtību un drošību | Iedzīvotāju, kuri jūtas droši, pārvietojoties pa savu apkaimi diennakts tumšajā laikā, īpatsvars (%) | 75% | 80%/73% | 83%/79% | 86% | 88% | 90% |
| Iedzīvotāju, kuri uzticas Valsts policijai, īpatsvars (%) | 72% | 78%/64% | 81%/69% | 84% | 87% | 90% |
| Ceļu satiksmes negadījumos smagi ievainoto un bojāgājušo skaits uz 100 000 iedzīvotāju | 29,72 | 27/28 | 25 | 23 | 21 | 19,7 |
| Iesaistītās iestādes | **Valsts policija** |
| Samazināt vardarbību | Ģimenes konfliktos cietušo skaits uz 100 000 iedzīvotāju | 46,85 | 46/47 | 42 | 40 | 38 | 36 |
| Nepilngadīgo, kuri cietuši no vardarbības, skaits uz 100 000 iedzīvotāju[[7]](#footnote-7) | 506,5 | 490/543 | 480 | 470 | 460 | 450 |
| Vardarbīgos noziedzīgos nodarījumos cietušo skaits uz 100 000 iedzīvotāju | 71,1 | 70/78 | 67 | 64 | 61 | 58 |
| Iesaistītās iestādes  | **Valsts policija** |

**Rīcības virziens: Publisko vietu un ceļu satiksmes uzraudzības paplašināšana, tai skaitā ar tehniskiem līdzekļiem.**

**Galvenie uzdevumi:**

1. Uzlabot ceļu satiksmes uzraudzību, paplašinot tehnisko līdzekļu pārkāpumu fiksēšanai, neapturot transportlīdzekli, izmantošanu (fotoradari, transporta līdzekļa vidējā braukšanas ātruma mērīšanas sistēma, (**VP**)
2. Policijas redzamības uzlabošana, turpināt attīstīt reaģējošā policista institūtu, kā arī pārskatot darba organizāciju un pieejamo resursu izmantošanu. (**VP**)

**Rīcības virziens: Valsts policijas reaģēšanas spēju uzlabošana.**

**Galvenie uzdevumi:**

1. Attīstīt jaunu, efektīvu cilvēkresursu pārvaldīšanas procesu (reaģējošais policists, grupu vadības princips, atbilstošs izvietojums, tostarp sadarbībā ar pašvaldību policijām). (**VP**)
2. Turpināt attīstīt Vienoto kontaktu centra platformu operatīvo dienestu reaģēšanas spēju uzlabošanai, ieviešot prioritāros risinājumus. (**IeM IC**, VP, VUGD)
3. Veikt izvērtējumu par operatīvās vadības procesu Valsts policijā, tostarp vērtējot struktūrvienību skaitu un iekšējo procesu vadību. (**VP**)
4. Nodrošināt reaģējošos spēkus ar nepieciešamajiem tehniskajiem līdzekļiem kvalitatīvai funkciju īstenošanai (esošo informācijas sistēmu pilnveidošana, individuālais aprīkojums, tehniskie līdzekļi transportlīdzekļos). (**VP,** IeM IC, NVA)

**Rīcības virziens: Likumpārkāpumu prevencijas uzlabošana riska teritorijās un vidēs.**

**Galvenie uzdevumi:**

1. Attīstīt intervences metodes efektīvai drošības risku novēršanai. (**VP**)
2. Turpināt attīstīt interneta policista konceptu. (**VP**)

**Rīcības virziens:** **Valsts policijas sadarbības pilnveidošana ar pašvaldībām vardarbības novēršanā.**

**Galvenie uzdevumi:**

1. Izstrādāt un ieviest iekšējo kārtību (vadlīnijas, metodika), lai nodrošinātu vienotu praksi Valsts policijā darbam ģimenes vardarbības gadījumos, un veicināt starpinstitūciju sadarbības modeļa izveidi ar mērķi izskatīt individuāli ģimenes konfliktu gadījumus. (**VP**)
2. Pilnveidot izsaukumu uz notikumiem par iespējamu vardarbību ģimenē uzskaiti, izveidojot Ziņojumu par notikumu uzskaiti, kā arī izvērtējot iespējas veidot atsevišķu datu bāzi ģimenes konfliktu reģistrēšanai (t.sk. apsverot sociālo dienestu informācijas sistēmas SOPA sasaisti ar Iekšlietu ministrijas Informācijas centra datu bāzēm). (**VP**, IeM IC)

**Rīcības virziens: Sociālā naida un nesaticības novēršanas un apkarošanas spēju uzlabošana.**

**Galvenie uzdevumi:**

1. Izstrādāt un ieviest problēmrisināšanas metodiku preventīvajā darbā. (**VP**)
2. Nodrošināt policistu specializēšanu, veidojot vienotu izpratni naida noziegumu identificēšanā un izmeklēšanā (izstrādātas vadlīnijas, īstenotas apmācības). (**VP**)

**2. Valsts robežas drošība**

|  |  |  |
| --- | --- | --- |
| Prioritārais politikas mērķis | Galvenais rezultatīvais rādītājs | Rādītāju vērtības (prognoze) |
| **2021 (izpilde)** | **2023** | **2024** | **2025** | **2026** | **2027** |
| Nodrošināt Latvijas ārējās robežas neaizskaramību | Izbūvēts valsts robežas apsardzības infrastruktūras žogs gar Latvijas ārējo sauszemes robežu (%) | - | 76% | 94% | 100% | - | - |
| Izbūvēta valsts robežas apsardzības tehnoloģiskā infrastruktūra gar Latvijas ārējo sauszemes robežu (%)  | - | - | - | - | 100% | - |
| Ārējās sauszemes robežas, kas ir aprīkota ar savstarpēji integrētiem robežuzraudzības tehniskajiem līdzekļiem, īpatsvars no kopējā ārējās sauszemes robežas garuma (%)[[8]](#footnote-8) | 43% | 44%/45% | 45% | 46% | 47% | 48% |
| Iesaistītās iestādes | **Valsts robežsardze, Nodrošinājuma valsts aģentūra** |
| Nodrošināt Latvijas saistību izpildi Eiropas Savienības robežu drošības jomā | Personāla dalības intensitāte Eiropas robežu un krasta apsardzes aģentūras koordinētajās Pastāvīgā korpusa operacionālajās aktivitātēs ar 3. un 4. kategorijas personālu (cilvēkdienas) | 13404 | 10560/11282 | 11220 | 13200 | 13860 | 14520 |
| Tehnisko līdzekļu iesaistes intensitāte Eiropas robežu un krasta apsardzes aģentūras koordinētajās operacionālajās aktivitātēs (tehnikas vienību skaits/dalības dienu skaits) | 29/2195 | 11/935 / 12/1015 | 11/936 | 11/935 | 11/935 | 11/935 |
| Personāla dalības intensitāte Eiropas robežu un krasta apsardzes aģentūras koordinētajās Pastāvīgā korpusa operacionālajās aktivitātēs ar 2. kategorijas personālu (cilvēkdienas) | 2902 | 3650/3595 | 5490 | 7300 | 9125 | 10950 |
| Iesaistītās iestādes | **Valsts robežsardze, Valsts policija** |

**Rīcības virziens: Valsts robežas infrastruktūras stiprināšana .**

**Galvenie uzdevumi:**

1. Nodrošināt nekustamo īpašumu tiesību sakārtošanu valsts ārējās sauszemes robežas infrastruktūras izbūves nodrošināšanai. (**NVA**, IeM)
2. Nodrošināt valsts ārējās sauszemes robežas infrastruktūras (tajā skaitā tehnoloģiskās infrastruktūras) izbūvi (valsts robežas joslas, patrulēšanas joslas un robežzīmju uzraudzības joslas ierīkošana). (**IeM**, NVA, VRS)[[9]](#footnote-9)
3. Nodrošināt viedā risinājuma (tehnoloģiskās infrastruktūras) izbūvi uz valsts ārējās sauszemes robežas atbilstoši Ministru kabineta pieņemtajiem lēmumiem (VRS, IeM)

**Rīcības virziens: Tehnisko līdzekļu nodrošināšana efektīvai robežas uzraudzībai.**

**Galvenie uzdevumi:**

1. Sadarbībā ar Nacionālajiem bruņotajiem spēkiem palielināt Valsts robežsardzes spējas (tehniskie līdzekļi, savietojamība, personāla prasmes) Valsts aizsardzības koncepcijā un Nacionālajā drošības koncepcijā noteikto uzdevumu veikšanā. (**IeM**, VRS[[10]](#footnote-10))
2. Nodrošināt sadarbību ar Amerikas Savienotajām Valstīm jautājumā par tehniskajiem līdzekļiem Valsts robežsardzes funkciju nodrošināšanai Amerikas Savienoto Valstu valdības finansēto programmu un fondu ietvaros. (**VRS**, IeM)
3. Pilnveidot robežuzraudzības sistēmu, aprīkojot valsts robežu ar tehniskiem līdzekļiem (kamerām, sensoriem) un efektivizējot cilvēkresursu pārvaldību. (**VRS**, IeM)

**Rīcības virziens:** **Nelegālās migrācijas un preču nelikumīgas pārvietošanas pāri valsts robežai risku mazināšana.**

**Galvenie uzdevumi:**

1. Nacionālā (kopējā) situācijas attēla izveidošana:
	1. veikt Valsts robežsardzes Robežuzraudzības un kontroles sistēmas darbības nodrošināšanu un Nacionālā (kopējā) situācijas attēla attīstību EUROSUR ietvaros. (**VRS**)
	2. veikt Iekšlietu ministrijas austrumu robežas telekomunikāciju tīkla infrastruktūras modernizāciju, nodrošinot atbilstību EUROSUR tīkla prasībām. (**IeM IC**, VRS)
2. Nodrošināt Eiropas ceļošanas informācijas un atļauju sistēmas (ETIAS) ieviešanu un darbību Latvijas Republikā. (**IeM IC**, VRS, VDD, VP)
3. Uzstādīt ABC vārtus starptautiskās lidostas “Rīga” attīstības 6. kārtas ietvaros. (**VRS**)

**Rīcības virziens: Solidāra ieguldījuma sniegšana nelegālās migrācijas pārvaldībā un novēršanā.**

**Galvenie uzdevumi:**

1. Nodrošināt personāla dalību Eiropas Robežu un krasta apsardzes aģentūras koordinētājos operacionālajos pasākumos. (**VRS**, VP)
2. Nodrošināt tehniskā aprīkojuma dalību Eiropas Robežu un krasta apsardzes aģentūras koordinētājos operacionālajos pasākumos. (**VRS)**
3. Nodrošināt Eiropas Robežu un krasta apsardzes Pastāvīgā korpusa ātrās reaģēšanas rezerves uzturēšanu. (**VRS**)

**Rīcības virziens: Solidāra ieguldījuma sniegšana Eiropas Savienības ārējo robežu drošības nodrošināšanā.**

**Galvenie uzdevumi:**

1. Nodrošināt Eiropas Savienības ārējās robežas Latvijas posma ikgadējos Neaizsargātības novērtējumus Eiropas Robežu un krasta apsardzes aģentūras plānošanas cikla ietvaros. (**VRS**, IeM IC, PMLP)
2. Nodrošināt sagatavošanās un realizācijas pasākumus 2023. gada Šengenas novērtēšanai Integrētās robežu pārvaldības jomā, Ārējo robežu joma un Atgriešanas jomā. (**VRS**, IeM, VP, PMLP)
3. Nodrošināt 2023. gada Šengenas novērtēšanas laikā Integrētās robežu pārvaldības jomā, Ārējo robežu joma un Atgriešanas jomā izteikto rekomendāciju un trūkumu ieviešanu. (**VRS**, IeM)

**3. Noziedzības novēršana un apkarošana**

|  |  |  |
| --- | --- | --- |
| Prioritārais politikas mērķis | Galvenais rezultatīvais rādītājs | Rādītāju vērtības (prognoze) |
| **2021 (izpilde)** | **2023** | **2024** | **2025** | **2026** | **2027** |
| Nodrošināt kvalitatīvu un ātru kriminālprocesu izmeklēšanu | Valsts policijas pabeigto kriminālprocesu skaita īpatsvars no lietvedībā esošo kriminālprocesu skaita (%) | 33,4% | 37%/52% | 40% | 43% | 46% | 49% |
| Iekšējās drošības biroja pabeigto kriminālprocesu skaita īpatsvars no lietvedībā esošo kriminālprocesu skaita (%) | 50,3% | 50%/61% | 51% | 52% | 53% | 54% |
| Valsts robežsardzes pabeigto kriminālprocesu skaita īpatsvars no lietvedībā esošo kriminālprocesu skaita (%) | 45,4% | 46%/45% | 48% | 50% | 52% | 54% |
| Iekšlietu nozares iestāžu atklāto smago un sevišķi smago noziegumu īpatsvars no reģistrēto smago un sevišķi smago noziegumu skaita (%) | 26,3% | 30%/22% | 32% | 34% | 36% | 38% |
| Atklāto kibernoziegumu skaits | 339 | 374/291 | 392 | 410 | 430 | 432 |
| Iesaistītās iestādes | **Valsts policija, Iekšējās drošības birojs, Valsts robežsardze**  |
| Samazināt noziedzības līmeni | Reģistrēto noziedzīgo nodarījumu skaits uz 100 000 iedzīvotāju[[11]](#footnote-11) | 1658 | 1550/1785 | 1530 | 1510 | 1490 | 1470 |
| Smagu un sevišķi smagu noziegumu skaits uz 100 000 iedzīvotāju[[12]](#footnote-12) | 479 | 460/453 | 452 | 444 | 436 | 428 |
| Iesaistītās iestādes | **Valsts policija, Iekšējās drošības birojs, Valsts robežsardze**  |

**Rīcības virziens: Darba kvalitātes uzlabošana notikuma vietā.**

**Galvenie uzdevumi:**

1. Izstrādāt vienotu metodoloģiju reaģējošā policista darbam notikuma vietā. (**VP**)
2. Identificēt būtiskākās kļūdas pierādījumu iegūšanā, kas praksē tiek pieļautas, t.sk. vērtējot noziedzības tendences un tās izmaiņas, strādājot nozieguma vietā un veicot sākotnējās un neatliekamās izmeklēšanas darbības. Balstoties uz identificētajām problēmām, veikt procesuāli pilnvaroto amatpersonu profesionālās pilnveides apmācības par sākotnējo un neatliekamo procesuālo darbību veikšanu nozieguma vietā un to nozīmi efektīvas izmeklēšanas nodrošināšanai. (**VP, IDB,** NVA)
3. Veikt notikumu vietā pieaicināto ekspertu profesionālās pilnveides apmācības par lietisko pierādījumu atrašanu, fiksēšanu un izņemšanu atbilstoši metodikai un jaunākajām kriminālistikas attīstības tendencēm. (**VP**)

**Rīcības virziens: Pirmstiesas izmeklēšanā un analītiskajā darbā iesaistīto amatpersonu zināšanu un prasmju palielināšana.**

**Galvenie uzdevumi:**

1. Veikt izvērtējumus par šādām tēmām (**VP, IDB, VRS**):
	1. izmeklēšanas turpināšanai saņemto kriminālprocesu iemesli;
	2. prokuratūrā izbeigto kriminālprocesu iemesli un pamatojums;
	3. pirmstiesas izmeklēšanai atjaunoto kriminālprocesu iemesli un pamatojums;
	4. procesa virzītājiem un izmeklēšanas funkcijas veicošā personāla nepieciešamās prasmes un kompetences (tostarp kibernoziegumu atklāšanā, kriptovalūtu izmantošanā);
	5. nepieciešamajām apmācību jomām un formātiem analītiskajā darbā nacionālā un starptautiskā līmenī.
2. Atbilstoši izvērtējumiem ieviest mācību un profesionālās pilnveides risinājumus un uzsākt to īstenošanu. (**VP, IDB, VRS**)

**Rīcības virziens: Atkārtoti cietušo personu skaita samazināšana.**

**Galvenie uzdevumi:**

1. Veikt izvērtējumu par atkārtotības fenomenu konkrētos nodarījumu veidos un izstrādāt tālākās preventīvās rīcības priekšlikumus, lai mazinātu šo nodarījumu latentumu. (**VP**)
2. Izstrādāt vienotu rīcības metodiku preventīvajā darbā atkārtotības risku novēršanai dažādos nodarījumu veidos. **(VP)**
3. Atbilstoši izvērtējumam un izstrādātajai metodikai ieviest mācību un profesionālās pilnveides risinājumus un uzsākt to īstenošanu. (**VP**)

**Rīcības virziens: Likvidēto noziedzīgo grupu skaita palielināšana.**

**Galvenie uzdevumi:**

1. Identificēt augsta riska noziedzīgos tīklus (*High Risk Criminal Networks*) un pārtraukt to darbību. **(VP)**
2. Saskaņot Eiropas Savienības līmeņa politiku un stratēģiju Eiropas daudznozaru platformu pret noziedzības apdraudējumiem (EMPACT) darbībā nacionālā līmenī, pabeidzot neatkarīgā novērtētāja rekomendāciju ieviešanu Eiropas Savienībā un nodrošinot prasību izpildi nacionālajā līmenī. **(IeM,** VP**)**
3. Noteikt noziedzīgo grupu likvidēšanu kā prioritāro virzienu Nacionālā kriminālizlūkošanas modeļa (NKIM) ietvaros, paredzot konkrētus uzdevumus tiesībaizsardzības iestādēm. **(VP,** IDB, VRS**)**

**Rīcības virziens: Sērijveida noziegumos cietušo skaita samazināšana.**

**Galvenie uzdevumi:**

1. Izvirzīt analītisko darbu ar sērijveida noziegumiem par prioritāru kriminālizlūkošanas procesā. Analītisko darbu orientēt uz sērijveida noziegumu ātru identificēšanu un savstarpēju sasaisti nacionālā līmenī. (**VP**)
2. Veikt prevencijas darbu ar riska grupām , ievērojot noziedzības tendences. (**VP**)

**4.** **Civilā aizsardzība un katastrofu pārvaldīšana, ugunsdrošība, ugunsdzēsība, glābšana un vienotais ārkārtas palīdzības izsaukuma numurs «112»**

|  |  |  |
| --- | --- | --- |
| Prioritārais politikas mērķis | Galvenais rezultatīvais rādītājs | Rādītāju vērtības (prognoze) |
| **2021 (izpilde)** | **2023** | **2024** | **2025** | **2026** | **2027** |
| Nodrošināt efektīvu civilās aizsardzības sistēmas vadību un koordināciju | Starpinstitūciju sadarbības novērtējums katastrofu pārvaldīšanas pasākumu īstenošanā | - | Palielinās/- | Palielinās | Palielinās | Palielinās | Palielinās |
| Agrīnās brīdināšanas paziņojumu pieejamība iedzīvotājiem (%) | 37%[[13]](#footnote-13) | 37%/37% | 37% | 74% | 78% | 82% |
| Iesaistītās iestādes | **Valsts ugunsdzēsības un glābšanas dienests, Iekšlietu ministrijas Informācijas centrs** |
| Samazināt ugunsgrēkos radīto kaitējumu | Ugunsgrēku skaits uz 100 000 iedzīvotāju | 354,8 | 340/340 | 330 | 320 | 310 | 300 |
| Ugunsgrēkos bojāgājušo cilvēku skaits uz 100 000 iedzīvotāju | 5,4 | 3,9/3,6 | 3,7 | 3,5 | 3,3 | 3,1 |
| Vidējais VUGD ierašanās laiks notikuma vietā (minūtes) | 8,9 | 8,9/8,9 | 8,9 | 8,9 | 8,9 | 8,9 |
| Iesaistītās iestādes | **Valsts ugunsdzēsības un glābšanas dienests, Iekšlietu ministrija** |

**Rīcības virziens: Civilās aizsardzības sistēmas operacionālās vadības uzlabošana.**

**Galvenie uzdevumi:**

1. Izstrādāt Civilās aizsardzības centra modeli un to ieviest. ( **VUGD**, IeM IC, NVA)
2. Izveidot Valsts civilās aizsardzības kontaktpunktu[[14]](#footnote-14), nodrošināt tā tehnisko un analītisko spēju. (**VUGD**, IeM IC, NVA)

**Rīcības virziens: Izpratnes veicināšana par civilās aizsardzības sistēmu.**

**Galvenie uzdevumi:**

1. Noteikt pašvaldību civilās aizsardzības komisiju apmācības formu un tematiku, sadarbībā ar kompetentajām institūcijām īstenot apmācības procesu. (**VUGD**)
2. Izveidot Katastrofu radīto postījumu un zaudējumu datu bāzi (tehnisko risinājumu), lai nodrošinātu informācijas uzkrāšanu katastrofu risku novēršanas vajadzībām. (**IeM IC**, VUGD)

**Rīcības virziens: Efektīvas agrīnās brīdināšanas sistēmas ieviešana.**

**Galvenie uzdevumi:**

1. Papildināt eksistējošo agrīnās brīdināšanas sistēmu ar šūnu apraides risinājumu. (**IeM IC**, VUGD)
2. Nodrošināt valsts agrīnās brīdināšanas sistēmas pārbaudi un uzturēšanu, lai nodrošinātu sistēmas darbības noturību un nepārtrauktību, un veicinātu sabiedrības drošības un sagatavotības kultūras veidošanu. (**IeM IC**, VUGD)

**Rīcības virziens: Kvalitatīvu ugunsgrēku dzēšanas un glābšanas darbu nodrošināšana.**

**Galvenie uzdevumi:**

1. Nodrošināt dzīvības glābšanas kapacitāti izbraukumos uz notikumiem, paredzot katrā speciālajā ugunsdzēsības transportlīdzeklī vismaz trīs amatpersonas. (**VUGD**, IeM)
2. Nodrošināt Valsts ugunsdzēsības un glābšanas dienesta struktūrvienības ar speciāliem transportlīdzekļiem atbilstoši normatīvo aktu prasībām, panākot vidēju pamatautomobiļu vecuma samazināšanu līdz 10 gadiem. (**IeM, VUGD, NVA**)
3. Ieviest ugunsdrošības un civilās aizsardzības risku novērtēšanas instrumentu risku analīzes veikšanai efektīvākai ugunsgrēku dzēšanas un glābšanas darbu nodrošināšanai, kā arī ugunsdzēsības depo izvietojuma tīkla optimizācijai. (**VUGD**, IeM IC)
4. Uzlabot sabiedrībai sniedzamo operatīvo dienestu pakalpojumu pieejamību, pakalpojumu sniegšanas savlaicīgumu un to kvalitāti, pilnveidojot vienota zvanu kontaktu centra funkcionalitāti (Vienotā kontaktu centra platforma, 112 mobilā lietotne, 112.lv tīmekļvietne). (**IeM IC**, VUGD, VP)

**Rīcības virziens: Mērķtiecīgas ugunsdrošības uzraudzības un prevencijas īstenošana.**

**Galvenie uzdevumi:**

1. Ieviest informācijas sistēmu “Vienotā ugunsdrošības un civilās aizsardzības platforma”, veicinot ārējo un iekšējo procesu digitalizāciju un nodrošinot VUGD ar mūsdienu tehniskajiem, plānošanas un komunikācijas rīkiem efektīvas ugunsdrošības uzraudzības un civilās aizsardzības funkciju nodrošināšanai. (**IeM IC**, VUGD)
2. Izstrādāt jaunu likumprojektu par ugunsdrošību un ugunsdzēsību, kā arī pakārtotos Ministru kabineta noteikumu projektus. (**IeM**, VUGD)
3. Izveidot stacionāro un pārvietojamās drošības klases, lai veicinātu sabiedrības zināšanu, prasmju un attieksmju kopumu par ugunsdrošības, ugunsdzēsības un civilās aizsardzības jautājumiem. (**VUGD**)

**5.** **Pilsonība, migrācija, iedzīvotāju uzskaite un personu apliecinoši dokumenti**

|  |  |  |
| --- | --- | --- |
| Prioritārais politikas mērķis | Galvenais rezultatīvais rādītājs | Rādītāju vērtības (prognoze) |
| **2021 (izpilde)** | **2023** | **2024** | **2025** | **2026** | **2027** |
| Nodrošināt ērtus, ātrus un kvalitatīvus pakalpojumus | Apmierināto klientu īpatsvars (%) | 92% | 92%/77% | 92% | 92.5% | 93% | 93% |
| E-vidē nodrošināto pakalpojumu īpatsvars pret visiem sniegtajiem pakalpojumiem (%) | 57% | 60%/60% | 64% | 66% | 68% | 70%[[15]](#footnote-15) |
| Vidējais gaidīšanas laiks līdz pieteikuma iesniegšanai par personu apliecinoša dokumenta saņemšanu (darba dienu skaits) | 11 | 10/7 | 8 | 7 | 6 | 5 |
| Iesaistītās iestādes | **Pilsonības un migrācijas lietu pārvalde** |
| Nodrošināt efektīvu migrācijas politikas īstenošanu | Pirmreizēji izsniegto uzturēšanās atļauju skaita izmaiņas attiecībā pret iepriekšējā gada plānu (skaits) | +32% | 16484/28052 |  18132 |  19945 |  21940 | 24134 |
| Uz nodarbinātības pamata izsniegto uzturēšanās atļauju un vīzu skaita izmaiņas attiecībā pret iepriekšējā gada plānu (skaits) | +34% | 14014/11640 |  14715 |  15451 |  16224 |  17035 |
| Pilsonības un migrācijas lietu pārvaldes struktūrvienībās migrācijas jomā pēcpārbaudes rezultātā optimālo novērtējumu saņēmušo pieņemto lēmumu un faktiskās rīcības īpatsvars (%) | 92% | 92%/96% | 95% | 95% | 95% | 95% |
| Iesaistītās iestādes | **Pilsonības un migrācijas lietu pārvalde** |

**Rīcības virziens: Ērtākas un plašākas e-vides pieejamība un izmantošana.**

**Galvenie uzdevumi:**

1. Paplašināt Pilsonības un migrāciju lietu pārvaldes funkcijas, paredzot personu sagatavošanu digitālo iespēju lietošanai (eID izsniegšana, e-paraksts *mobile* izsniegšana un e-adreses aktivizēšana). (**PMLP**)
2. Nodrošināt ērtāku pakalpojumu elektronisku pieteikšanu migrācijas jomā. (**PMLP**)
3. Nodrošināt iespēju pilsonības iegūšanas pārbaudes un ārvalstīs dzimušu bērnu reģistrāciju veikt elektroniski. (**PMLP**)
4. Pilnveidot elektroniskos pakalpojumus fizisko personu uzskaites jomā. (**PMLP**)

**Rīcības virziens: Resursu efektīvas izmantošanas pilnveide, lai nodrošinātu ātru personu apliecinošu dokumentu saņemšanu.**

**Galvenie uzdevumi:**

1. Nodrošināt personu apliecinošu dokumentu noformēšanas un izsniegšanas apstrādes darbavietas ar jaunu un modernu tehnisko aprīkojumu, tai skaitā paredzot iespēju, ka daļa pakalpojuma saņemšanas tiek veikta klientu pašapkalpošanās režīmā. (**PMLP**, IeM IC)
2. Pilnveidot personu apliecinošu dokumentu izsniegšanas procesā izmantoto informācijas tehnoloģisko risinājumu darbību (jauna Personu apliecinošu dokumentu informācijas sistēma un jauns personalizācijas centrs). (**PMLP**, IeM IC)
3. Veikt Pilsonības un migrācijas lietu pārvaldes teritoriālo nodaļu darbības reorganizāciju, lai nodrošinātu cilvēkresursu pieejamību atbilstoši pieprasījumam. (**PMLP**)

**Rīcības virziens: Ārzemnieku ieceļošanas un uzturēšanās sistēmas pilnveidošana.**

**Galvenie uzdevumi:**

1. Nodrošināt efektīvu jaunā Imigrācijas likuma ieviešanu. (**PMLP**, IeM, VP, VRS, VDD)
2. Nodrošināt vīzu pieteikumu apstrādes darbavietas ar atbilstošu tehnisko aprīkojumu. (**IeM IC**, PMLP)
3. Pilnveidot vīzu apstrādes procesā izmantoto informāciju sistēmu risinājumu funkcionalitāti atbilstoši ES prasībām, tai skaitā nosacījumiem, kas izriet no ES Regulas 2021/1134, ES Regulas 2019/817, ES Regulas 2017/2226 par ieceļošanas/izceļošanas sistēmas izveidi un eu-LISA sagatavotās saskarnes kontroldokumentu (*Interface Control Documentation*). (**PMLP**, IeM IC)

**Nozares stratēģijas prioritārie horizontālie mērķi**

**Prioritārais horizontālais mērķis: Profesionāli, motivēti un uz attīstību orientēti nodarbinātie**

|  |  |
| --- | --- |
|  | Rādītāju vērtības (prognoze) |
| **2021 (izpilde)** | **2023** | **2024** | **2025** | **2026** | **2027** |
| Iekšlietu ministrijas un padotībā esošo iestāžu aizpildīto amata vietu īpatsvars no kopējā amata vietu skaita (%) | IeM: 92,1 | IeM: 92,5%/92,4% | IeM: 93% | IeM: 93,5% | IeM: 94% | IeM: 94,5% |
| VP: 81,6% | VP: 80,5%/75,6% | VP: 81% | VP: 81,5% | VP: 82% | VP: 82,5% |
| VRS: 90% | VRS: 90%/84,6% | VRS: 90,25% | VRS: 90,5% | VRS: 90,75% | VRS: 91% |
| VUGD: 92,3% | VUGD: 91,7%/88,8% | VUGD: 92% | VUGD: 92,5% | VUGD: 93% | VUGD: 93,5% |
| IDB: 88,9% | IDB: 91%/90,5% | IDB: 92% | IDB: 93% | IDB: 94% | IDB: 95% |
| PMLP: 96,8%  | PMLP: 96,5%/92,8%  | PMLP: 97%  | PMLP: 97,5%  | PMLP: 98,0%  | PMLP: 98,5%  |
| IeM IC: 90,6% | IeM IC: 90%/89% | IeM IC: 90,5%  | IeM IC: 90,5% | IeM IC: 91% | IeM IC: 91% |
| NVA: 92% | NVA: 94%/86,5% | NVA: 94,5% | NVA: 95% | NVA: 95,5% | NVA: 96% |
| IeM VSC: 91,1% | IeM VSC: 93%/93,4%  | IeM VSC: 93%  | IeM VSC: 94%  | IeM VSC: 95% | IeM VSC: 96%  |
| Iekšlietu ministrijas un padotībā nodarbināto, kas gada ietvaros ir paaugstinājuši profesionālo kvalifikāciju, īpatsvars (%)[[16]](#footnote-16) | IeM: 60,7%  | IeM: 62%/61% | IeM: 64% | IeM: 66% | IeM: 68% | IeM: 70% |
| VP: 43% | VP: 55%/55,3% | VP: 56%  | VP: 57%  | VP: 58% | VP: 60% |
| VRS: 73,2% | VRS: 70%/70% | VRS: 70% | VRS: 70% | VRS: 70%  | VRS: 70% |
| VUGD: 39,1% | VUGD: 40%/28,9% | VUGD: 40,5%  | VUGD: 41% | VUGD: 41,5% | VUGD: 42% |
| IDB: 73% | IDB: 75% /97% | IDB: 76% | IDB: 77% | IDB: 78% | IDB: 80% |
| PMLP: 93%  | PMLP: 50%/103% | PMLP: 60% | PMLP: 55% | PMLP: 55% | PMLP: 90% |
| IeM IC: 92,07%  | IeM IC: 90%/51,5% | IeM IC: 90%  | IeM IC: 90% | IeM IC: 90% | IeM IC: 90% |
| NVA: 55% | NVA: 60%/73% | NVA: 60% | NVA: 65% | NVA: 65% | NVA: 70% |
| IeM VSC: 75,9%  | IeM VSC: 75%/90,3%  | IeM VSC: 75%  | IeM VSC: 75% | IeM VSC: 75% | IeM VSC: 75% |
| Iesaistītās iestādes: Iekšlietu ministrija un tās padotībā esošās iestādes |

**Rīcības virziens: Profesionālās izglītības, profesionālās pilnveides vai tālākizglītības sistēmu uzlabošana atbilstoši jaunākajām tendencēm.**

**Galvenie uzdevumi:**

1. Nodrošināt Iekšlietu ministrijas sistēmas iestāžu amatpersonu ar speciālajām dienesta pakāpēm profesionālās izglītības attīstības rīcības plāna 2022. – 2025. gadam ieviešanu. (**IeM**, VP, VPK, VRS, VRK, VUGD, UCAK, IDB, IeM IC)
2. Iekšējās drošības akadēmijas konsorcija izveidošana, otrā līmeņa augstākās izglītības nodrošināšanai tiesībaizsardzības iestāžu darbiniekiem. (**IeM**, VP, VPK)[[17]](#footnote-17)
3. Izmeklētāju mācību centra izveide Valsts policijas koledžas ietvaros un turpmākā mācību procesa īstenošana, lai nodrošinātu Valsts policijas un citu tiesībaizsardzības iestāžu amatpersonām, kuru dienesta pienākumos ietilpst pirmstiesas kriminālprocesa nodrošināšana izmeklēšanā, operatīvās darbības īstenošana, izmeklēšanas atbalsta – analītiskās un kriminālizlūkošanas darbības nodrošināšana. (**VPK**, IeM, VP)
4. Nodrošināt Iekšlietu ministrijas koledžu mācību vides modernizēšanu nozarēm aktuālo prasmju apguvei, izbūvējot Fiziskās sagatavotības poligonu Valsts policijas koledžas vajadzībām, Ugunsdrošības un civilās aizsardzības koledžas mācību programmas uzlabošanai iepērkot ­Resursu vadības un glābšanas darbu simulācijas un apmācības vidi, kā arī Valsts robežsardzes koledžas ietvaros izbūvējot mācību robežas posmu, atjaunojot mācību robežkontroles punktu un iegādājoties šaušanas simulatoru un citu apmācībām nepieciešamo aprīkojumu. (**IeM ĀIAUD**, FVD)
5. Iekšlietu ministrijas sistēmas iestādēs nodrošināt 90% apmācīto iepirkumu speciālistu gadskārtēju īpatsvaru. (**IeM, VP, VRS, VUGD, NVA, IeM IC, IDB, PMLP, IeM VSC**).”

**Rīcības virziens:** **Konkurētspējīgas atlīdzības veicināšana.**

**Galvenie uzdevumi:**

1. Amatpersonu ar speciālajām dienesta pakāpēm atlīdzības sistēmas pilnveidošana, tai skaitā mēnešalgu paaugstināšana[[18]](#footnote-18):
	1. izvērtēt amatpersonu ar speciālajām dienesta pakāpēm atlīdzības sistēmu un sagatavot priekšlikumus tās pilnveidošanai, tostarp vērtējot iespējas mēnešalgu/darba samaksu tuvināt vidējai darba samaksai valstī. (**IeM**, VP, VRS, VUGD, IDB);
	2. paaugstināt amatpersonu ar speciālajām dienesta pakāpēm mēnešalgu konkurētspēju, nodrošinot to ikgadēju pieaugumu. (**IeM**, VP, VRS, VUGD, IDB);
	3. nodrošināt izmeklētāju mēnešalgas apmēru līdz 95% no rajona prokurora mēnešalgas. Pārskatot mēnešalgas, hierarhiskā sistēmā aptvert visas amatpersonas ar speciālajām dienesta pakāpēm, kuras nodrošina izmeklēšanas funkciju (izmeklētāji, operatīvie darbinieki). (**IeM**, VP, VRS, IDB).
2. Tuvināt ierēdņu un darbinieku mēnešalgu apmēru valsts pārvaldes iestāžu mēnešalgu skalas viduspunktam[[19]](#footnote-19) (80% no līdzīgas vērtības amatu pamatalgas privātajā sektorā). Izvērtēt iestāžu atlīdzības fondus un iespējas rast papildu finansējumu. (**IeM,** VP, VRS, VUGD, IDB, PMLP, IeM IC, NVA, IeM VSC)

**Rīcības virziens: Jauniešu piesaistes mehānismu iekšlietu nozarei pilnveidošana.**

**Galvenie uzdevumi**:

1. Iekšlietu sistēmas iestāžu popularizēšanas un rekrutēšanas sistēmas pilnveide:
	1. Izstrādāt rekrutēšanas un ar to saistītās komunikācijas vadlīnijas; (**VP, VRS, VUGD**)
	2. Iesaistīt Iekšlietu ministrijas veselības un sporta centra profesionālos sportistus iekšlietu sistēmas dienestu popularizēšanā. (**VP, VRS, VUGD**, IeM VSC)
2. Formulēt piedāvājumu Latvijas augstskolām par sadarbības iespēju pētniecības jomā ar IeM un tās padotības iestādēm ar iekšlietu nozari saistītos jautājumos, perspektīvā izvērtējot iespēju izmantot pētījumu rezultātus, kā arī iespējamo nodarbinātības iespēju ar spējīgākajiem pētniekiem. (**IeM**, VP, VRS, VUGD, IDB, PMLP, IeM IC, NVA, IeM VSC)

**Rīcības virziens: Amatpersonu fiziskās sagatavotības un veselības veicināšana.**

**Galvenie uzdevumi:**

1. Valsts apmaksāto veselības aprūpes pakalpojumu pieejamības uzlabošana amatpersonām, palielinot kompensāciju limitus[[20]](#footnote-20), lai kompensētu veselības aprūpes pakalpojumu un medikamentu cenu pieaugumu. (**IeM VSC**, IeM, VP, VRS, VUGD, IDB)
2. Amatpersonu psiholoģiskā atbalsta sistēmas pilnveide, palielinot psiholoģiskā atbalsta kursa Iekšlietu ministrijas veselības un sporta centra nodaļā “Dzintari” kapacitāti un dažādojot pakalpojumu klāstu. (**IeM VSC**, NVA, IeM)
3. Pilnveidot psiholoģisko atbalstu Iekšlietu ministrijas sistēmas iestāžu amatpersonām ar speciālajām dienesta pakāpēm, ieviešot vairāku līmeņu psiholoģisko atbalstu un izveidojot kolēģu atbalsta posmu. (**IeM VSC**, VP, VRS, VUGD, IDB)
4. Izvērtēt valsts reģionos esošās sporta infrastruktūras izmantošanas iespēju palielināšanu iekšlietu nozares amatpersonu fiziskās sagatavotības uzlabošanai, tai skaitā sporta nodarbību apmaksas mehānisma izstrādi un papildus finansējuma piesaisti sporta nodarbību apmaksai. (**IeM, IeM VSC**)

**Rīcības virziens: Amatpersonu ar speciālajām dienesta pakāpēm nodarbināšanas veicināšana iestādē pēc atvaļināšanas no dienesta.**

**Galvenie uzdevumi:**

1. Izstrādāt priekšlikumus par bijušo amatpersonu rezerves izveidošanu ar mērķi apzināt atvaļināto amatpersonu vai tuvā nākotnē atvaļināmo amatpersonu loku (pieredze, zināšanas, nodarbinātības joma un specifika, kontaktinformācija, vēlme strādāt Iekšlietu ministrijas padotībā esošajās iestādēs). (**IeM**, VP, VRS, VUGD, IDB, PMLP, NVA, IeM IC, IeM VSC)
2. Izstrādāt priekšlikumus, kā piesaistīt amatpersonas pēc atvaļināšanās no dienesta metodiskā darba veikšanā, jauno amatpersonu apmācīšanā, pētnieciskā darbā, kā arī apzināt citas iespējamās piesaistes formas. (**VP, VRS, VUGD, IDB, PMLP, NVA, IeM IC, IeM VSC**)

**Prioritārais horizontālais mērķis:** **Kvalitatīva darba vide**

|  |  |  |
| --- | --- | --- |
| Galvenais rezultatīvais rādītājs |  | Rādītāju vērtības (prognoze) |
| **2021 (izpilde)** | **2023** | **2024** | **2025** | **2026** | **2027** |
| Jauno, atjaunoto, pārbūvēto un restaurēto objektu īpatsvars[[21]](#footnote-21) (%) | 3,8% | 6,8%/5,9% | 6,9% | 6,9% | 9,9% | 10,2% |
| Nozarē nodarbināto, kuri ir apmierināti ar savu darba vidi un aprīkojumu, īpatsvars (%) | 58,3% | 60%/55,6% | 62% | 64% | 66% | 68% |
| Vidējais ilgums līdz apsaimniekošanā esošo objektu pieteikto defektu novēršanai (dienas) | 11 | 10/10,1 | 9 | 8 | 7 | 6 |
| Iesaistītās iestādes: Iekšlietu ministrija un tās padotībā esošās iestādes |

**Rīcības virziens:** **Efektīvas un funkcionāli lietderīgas valsts nekustamo īpašumu pārvaldības nodrošināšana.**

**Galvenie uzdevumi:**

1. Īstenot zaļu un ilgtspējīgu ēku būvniecību, nodrošinot efektīvu resursu izmantošanu un vides aizsardzību, kā arī efektīva esošo objektu pārvaldība un attīstība. (**NVA**, IeM)
2. Pilnveidot Iekšlietu ministrijas nekustamo īpašumu portfeļa pārvaldību, kā ietvaros uzlabot nekustamo īpašumu apsaimniekošanas darbību plānošanas, īstenošanas, tajā skaitā, defektu identificēšanas un novēršanas procesus. (**NVA**, IeM)
3. Samazināt kopējo Iekšlietu ministrijas valdījumā un nomā esošo nekustamo īpašumu skaitu, veicinot visu iekšlietu sistēmas dienestu izvietošanu vienuviet un atsavinot nekustamos īpašumus, kas nav nepieciešami iekšlietu iestāžu darbības nodrošināšanai. (**IeM,** NVA, VP, VUGD, VRS, PMLP, IDB, IeM IC, IeM VSC)
4. Veikt Iekšlietu ministrijas nekustamo īpašumu portfeļa pārskatīšanu. (**IeM**, NVA)

**Rīcības virziens: Iestāžu nodrošināšana ar darbam atbilstošām telpām.**

**Galvenie uzdevumi:**

1. Pabeigt tipveida skiču projektu izstrādi un pielietot izstrādātos skiču projektus nozares būvniecības ieceru īstenošanā. (**NVA**, VUGD, VP, IeM)
2. Uzbūvēt jaunus katastrofu pārvaldības centrus gan valsts budžeta, gan Eiropas Savienības Atveseļošanās un noturības mehānisma plāna ietvaros. (**NVA**, IeM, VUGD, VP, VRS, PMLP, IeM IC, IeM VSC)
3. Uzbūvēt 8 jaunus ugunsdzēsības depo ar papildu telpām Iekšlietu ministrijas padotībā esošajām iestādēm un Neatliekamās medicīniskās palīdzības dienestam augstas gatavības projektu ietvaros, kas finansēti no valsts budžeta. (**NVA**, VUGD, VP, IeM)
4. Uzbūvēt iekšlietu nozarei kopīgas lietisko pierādījumu, valsts materiālo rezervju un ikdienas resursu noliktavas (Vienotais iekšlietu loģistikas centrs) katastrofu pārvaldības un civilās aizsardzības nodrošināšanai. (**NVA**, VUGD, IeM)
5. Veikt energoefektivitātes paaugstināšanas pasākumus Iekšlietu ministrijas valdījumā esošajās ēkās. (**NVA**)

**Rīcības virziens: Informācijas un komunikāciju tehnoloģiju infrastruktūras modernizācija.**

**Galvenie uzdevumi:**

1. Modernizēt lokālo datu pārraides tīklus Iekšlietu ministrijas padotībā esošo iestāžu objektos (ēkās), radot priekšnoteikumus drošības līmeņa uzlabošanai un ļaujot ieviest interneta telefonijas (VoIP) fiksēto balss sakaru risinājumus. (**IeM IC**, VP, VRS, VUGD, NVA, PMLP)
2. Veikt pakāpenisku novecojušās datortehnikas, biroja un sakaru tehnikas gala iekārtu nomaiņu, vienlaicīgi mazinot kopējo drukas iekārtu skaitu par labu koplietošanas drukas iekārtām un mazinot fiksēto telefonaparātu skaitu par labu mobilajiem sakaru līdzekļiem. (**IeM IC**, IeM, NVA, VRS, VP, VUGD, IDB, VSC)
3. Veicināt Iekšlietu ministrijas padotībā esošo iestāžu datorlietotāju mobilitāti, palielinot portatīvās/mobilās datortehnikas īpatsvaru. (**IeM IC**, IeM, NVA, VRS, VP, VUGD, IDB, VSC)
4. Nodrošināt atbilstošas pieejamības, veiktspējas un kapacitātes datu centru infrastruktūru informācijas sistēmu ekspluatācijai. (**IeM IC**, IeM, VP, VRS, VUGD, PMLP, IDB, NVA, IeM VSC).

**Rīcības virziens: Iestāžu nodrošināšana ar nepieciešamajiem materiāli tehniskajiem resursiem.**

**Galvenie uzdevumi:**

1. Nodrošināt iekšlietu nozares izglītības iestādes ar atbilstošu un mūsdienīgu tehnisko aprīkojumu, speciālo līdzekļu un ekipējuma klāstu. (**VP, VPK, VRS, VRK, VUGD, UCAK**, IeM, NVA, IeM IC)
2. Nodrošināt atbilstošu un mūsdienīgu materiāltehnisko nodrošinājumu, speciālos līdzekļus un tehniku kibernoziegumu apkarošanai (papildus infotehnisko apskašu darba staciju un programmnodrošinājuma iegāde un darba vietu aprīkošana, energotīkla izbūve, mikroklimata iekārtu uzstādīšanā, darba staciju, Infotehniskās labotatorijas tehniskā nodrošinājuma atjaunināšana, divu pārvietojāmo Infotehnisko laboratoriju ik gadu uzturēšana un modernizācija). (**VP**, IeM)
3. Ieviest vienotu iekšlietu nozares autotransporta pārvaldības sistēmu. (**NVA**, IeM IC, IeM, VP, VRS, VUGD, PMLP, IDB, IeM VSC)
4. Attīstīt bezpilota gaisa kuģu izmantošanu, nodrošinot nepieciešamos tehniskos līdzekļus, pilotu apmācību un pastāvīgu kvalifikācijas uzturēšanu. (**VP, VRS, VUGD, IDB**)
1. Apstiprināta ar Iekšlietu ministrijas 2022. gada 7. janvāra rīkojumu Nr. 1-2/19 "Par Iekšlietu nozares stratēģijas kartes apstiprināšanu". [↑](#footnote-ref-1)
2. Tostarp organizējot vizionāru semināru, kurā prezentācijas sniedz dažādu nozaru eksperti un pētnieki. [↑](#footnote-ref-2)
3. Līdzsvarotās vadības kartes metodoloģiju izstrādāja Hārvarda Biznesa skolas profesors Roberts S. Kaplans un amerikāņu pētnieks un uzņēmējs Deivids P. Nortons. Šī stratēģiskās plānošanas un stratēģijas ieviešanas uzraudzības metode paredz iestādes mērķu, snieguma rādītāju un iniciatīvu definēšanu četrās līdzsvarotās vadības kartes perspektīvās (klienti, procesi, spējas, finanses), tādējādi nodrošinot skaidru kartējumu par nepieciešamajām pārmaiņām, papildus resursiem, kā arī veicamajiem uzdevumiem, lai sasniegtu noteiktos mērķus. [↑](#footnote-ref-3)
4. Stiprās, vajās (puses), iespējas un draudi. Angļu valodā: *SWOT analysis* (*strengths, weaknesses, opportunities, threats*). [↑](#footnote-ref-4)
5. PESTEL metode paredz izvērtēt ārējo vidi atbilstoši faktoru kopumam, kam varētu būt ietekme uz iestādi, uzņēmumu vai nozari. Nozares stratēģijas kontekstā PESTEL metode ietver analīzi par politikas, ekonomikas, sociālajiem, tehnoloģiskajiem, vides un juridiskajiem faktoriem (angļu valodā: *Political, Economic, Social, Technological, Environmental, Legal*). [↑](#footnote-ref-5)
6. Aiz katra uzdevuma norādītas atbildīgās un iesaistītās iestādes, treknrakstā iezīmējot par uzdevumu izpildi atbildīgās iestādes. [↑](#footnote-ref-6)
7. Aprēķinā tiek izmantota tikai konkrētas vecuma grupas (0-18) demogrāfiskie dati. [↑](#footnote-ref-7)
8. Nacionālā (kopējā) situācijas attēla veidošanai piešķirtā finansējuma ietvaros (Regulas Eiropas Parlamenta un Padomes regula (ES) 2019/1896 par Eiropas Robežu un krasta apsardzi un ar ko atceļ Regulas (ES) Nr. 1052/2013 un (ES) 2016/1624 24. pantu “Situācijas attēli” un 25. pantu “Valsts situācijas attēli”). [↑](#footnote-ref-8)
9. Ārējās robežas infrastruktūras izbūvi organizē un nodrošina valsts akciju sabiedrība "Valsts nekustamie īpašumi", ārējās robežas infrastruktūras izbūves pārraudzību un koordināciju veic Ārējās robežas infrastruktūras izbūves uzraudzības komiteja, kuru vada iekšlietu ministrs. [↑](#footnote-ref-9)
10. Sadarbībā ar Aizsardzības ministriju. [↑](#footnote-ref-10)
11. Iekšlietu nozarē reģistrēto noziedzīgo nodarījumu skaits. [↑](#footnote-ref-11)
12. Iekšlietu nozarē reģistrēto smago un sevišķi smago noziegumu skaits. [↑](#footnote-ref-12)
13. Agrīnās brīdināšanas paziņojumu pieejamība iedzīvotājiem, izmantojot sirēnas. [↑](#footnote-ref-13)
14. Atbilstoši Ministru kabineta 2017. gada 12. decembra noteikumiem Nr. 723 “Valsts civilās aizsardzības kontaktpunkta noteikumi”. [↑](#footnote-ref-14)
15. 2027.gada rezultāts noteikts atbilstoši esošajām iespējām (lietderība, drošības apsvērumi, pakalpojuma specifika) Pilsonības un migrācijas lietu pārvaldes sniegtos pakalpojumus un to posmus nodrošināt elektroniskā vidē, un prognoze uzskatāma par tuvu maksimālajam iespējamam Pilsonības un migrācijas lietu pārvaldes pakalpojumu elektronizācijas līmenim. [↑](#footnote-ref-15)
16. Apmācību regularitāti var ietekmēt arī iestāžu iekšējie normatīvie akti. [↑](#footnote-ref-16)
17. Sadarbībā ar Rīgas Stradiņa universitāti un Latvijas universitāti. [↑](#footnote-ref-17)
18. Uzdevumu izpilde atkarīga no valsts budžeta iespējām. [↑](#footnote-ref-18)
19. Uzdevuma izpilde atkarīga no valsts budžeta iespējām. [↑](#footnote-ref-19)
20. Palielināt maksas medicīnisko pakalpojumu kompensācijas limitu no 250 *euro* līdz 500 *euro* gadā, zobārstniecības pakalpojumu kompensācijas limitu no 200 *euro* līdz 400 *euro* gadā un medikamentu iegādes kompensācijas limitu no 75 *euro* līdz 100 *euro* gadā. [↑](#footnote-ref-20)
21. Jauno, kā arī to objektu, kuri ir uzskatāmi par pilnībā atjaunotiem, pārbūvētiem vai restaurētiem, īpatsvars. [↑](#footnote-ref-21)